CELEX: 
Language: et
Date: 2017-12-18 00:00:00
Title: KOMISJONI DELEGEERITUD MÄÄRUS (EL) …/…, millega määratakse kindlaks lossimiskohustuse rakendamise üksikasjad seoses tursa ja atlandi merilesta püügiga Läänemerel

SELETUSKIRI
            
            
               1.DELEGEERITUD ÕIGUSAKTI TAUST
            
            
               Ühise kalanduspoliitika üks keskseid eesmärke on tagasiheite järkjärguline kaotamine kogu ELi kalanduses, kehtestades selleks määruse (EL) nr 1380/2013 (ühise kalanduspoliitika kohta)
                  1
                kohase lossimiskohustuse. Sellise kohustuse kehtestamise eesmärk on paremini ära kasutada olemasolevaid varusid, samuti vastaks see üldsuse ootustele, et lõpetataks turustamiskõlbliku kala merre tagasi heitmine. Ühise kalanduspoliitika viimase reformi kohta tehtud mõjuhinnangus
                  2
                leitakse, et saagi rohke tagasiheide on ühise kalanduspoliitika keskkonnasäästlikkuse puudumise oluline tegur.
            
            
               Vastavalt ühise kalanduspoliitika määruse artikli 15 lõike 1 punktile a kohaldatakse Läänemerel lossimiskohustust väikeste pelaagiliste liikide suhtes, mille suhtes kohaldatakse püügi piirnorme, st räime- ja kilupüük ning suuremahuline püük Läänemeres, alates 1. jaanuarist 2015. Lossimiskohustust kohaldatakse uue ühise kalanduspoliitika määruse artikli 15 lõike 1 punkti b kohaselt ka lõhepüügi suhtes alates nimetatud kuupäevast. Sama sätte alusel kohaldatakse seda kohustust ka alates 1. jaanuarist 2015 püüki määratlevate liikide ja alates 1. jaanuarist 2017 kõigi muude Läänemere liidu vetes püütavate liikide suhtes, mille suhtes kohaldatakse püügi piirnorme. Turska loetakse teatavat püüki määratlevaks liigiks Läänemeres. Atlandi merilesta püütakse peamiselt kaaspüügina teataval tursapüügil ning tema suhtes kohaldatakse püügi piirnorme. Seepärast kohaldatakse tursa suhtes lossimiskohustust alates 1. jaanuarist 2015 ja atlandi merilesta suhtes alates 1. jaanuarist 2017. 
            
            
               Lisaks nähakse ühise kalanduspoliitikaga ette mitmed sätted lossimiskohustuse rakendamise lihtsustamiseks. Ühise kalanduspoliitikaga kehtestatakse spetsiaalsed paindlikkusmehhanismid, mida tuleb rakendada mitmeaastaste kavade kaudu või nende kavade puudumisel nn tagasiheitekavade kaudu. Need tagasiheitekavad on kavandatud ajutise meetmena, mille kestus on kolm aastat. Tagasiheitekavad on välja töötatud ühiste soovitustena, milles on kokku leppinud samas piirkonnas või sama mereala ääres paiknevate liikmesriikide rühmitused. 
            
            
               Määrusega (EL) nr 1396/2014 on kehtestatud esimene tagasiheitekava, mis hõlmab Läänemere tursa, räime, kilu, lõhe ja atlandi merilesta varude püügiga seotud lossimiskohustust. Määrus võeti vastu 2014. aastal ja seda kohaldatakse kuni 2017. aasta lõpuni.
            
            
               Määrus (EL) 2016/1139, millega kehtestati esimene mitmeaastane majandamiskava pärast ühise kalanduspoliitika reformi, võeti vastu 2016. aastal ning see hõlmab tursa-, räime- ja kiluvarusid. Kõnealune määrus sisaldab ka atlandi merilesta suhtes kohaldatavaid sätteid. 
            
            
               Määrusega (EL) 2016/1139 on antud komisjonile õigus võtta vastu delegeeritud õigusakte vastavalt määruse (EL) nr 1380/2013 artiklile 18, milles käsitletakse vastavaid sätteid seoses lossimiskohustusega, st:
            
            
               (1)erandid lossimiskohustusest kõrge ellujäämismääraga liikide puhul, kui nad lastakse tagasi merre;
            
            
               (2)vähese tähtsusega erandid lossimiskohustusest: a) kui teaduslikust nõuandest nähtub, et kalapüügivahendite selektiivsuse suurendamist on raske saavutada, ja b) selleks et vältida juhupüügi käitlemisega kaasnevaid ebaproportsionaalseid kulusid;  
            
            
               (3)sätted püügi dokumenteerimise kohta; 
            
            
               (4)kalavarude kaitseks alammõõtude kehtestamine, et tagada noorte mereorganismide kaitse.
            
            
               Mitmeaastane majandamiskava (määrus (EL) 2016/1139) ei hõlma lõhevarusid ja seepärast tuleks kõnealuse varu suhtes kehtestatud lossimiskohustust jätkuvalt rakendada, võttes selleks vastu määruse (EL) nr 1380/2013 artikli 15 lõikel 6 põhineva delegeeritud õigusakti.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Piirkonnapõhise lähenemisviisi rakendamiseks moodustasid Läänemere ääres paiknevad liikmesriigid Läänemere piirkondliku kalandusfoorumi (BALTFISH). BALTFISHi põhimõtted ja töömeetodid kehtestati vastastikuse mõistmise memorandumiga, millele kirjutasid 13. detsembril 2013 alla kõigi Läänemere ääres paiknevate liikmesriikide kalandusvaldkonna eest vastutavad ministrid. 
            
            
               Oma kahe ühissoovituse koostamise käigus konsulteeris BALTFISH Läänemere nõuandekomisjoni ja muude sidusrühmadega. Läänemerd käsitleva tagasiheitekava üksikasju arutati Läänemere nõuandekomisjoniga Kopenhaagenis 13. juunil 2013 peetud tehnilisel koosolekul ning 29. aprillil 2014 Riias ja 26. aprillil 2017 Berliinis peetud BALTFISHi foorumi seminaridel. 
            
            
               BALTFISH on samuti võtnud arvesse nõuandeid, mis saadi kalanduse teadus-, tehnika- ja majanduskomiteelt (STECF) , kes on andnud liikmesriikidele juhiseid tagasiheitekavade kõigi üksikasjade kohta sel eesmärgil kokku kutsutud ekspertide töörühma koosolekutel (EWG 13-23,
                  3
                EWG 13-17,
                  4
                EWG 14-06
                  5
                ja EWG 17-03
                  6
               ), mis peeti 2013., 2014. ja 2017. aastal. Nendel koosolekutel osalesid kutsutud eksperdid koos vaatlejatega nõuandekomisjonidest ja liikmesriikidest. 
            
            
               STECF hindas 7.–14. juulini 2014
                  7
                ja 10.–14. juulini 2017
                  8
                toimunud täiskogu istungitel komisjonile esitatud lõpliku ühise soovituse põhielemente, mis olid seotud asjaomase püügitegevuse määratlusega, kõrgel ellujäämusel põhinevate eranditega ja tursavarude kaitseks kehtestatud alammõõdu kehtestamisega. 
            
            
               Konkreetsete elementidega seoses järeldas STECF, et üldiselt oli mõlemas ühises soovituses enamjaolt esitatud kogu vajalik teave lossimiskohustuse üksikasjade hindamiseks.
            
         
         
            
               Erandi puhul, mis põhineb tursa ja atlandi merilesta kõrgel ellujäämusel püünisvõrkude, lõkspüüniste ja mõrdade, rüsa ja seisevnoodaga püügil, jõudis STECF järeldusele, et kuna sellised püügivahendid sulgevad kala seisva võrgustruktuuri sisse, vastupidiselt püügile nakkevõrgu või õngega, siis on tõenäoline eeldada, et selliste püügivahendite kasutamisel on suremus samuti väike, tavaliselt alla 10 %. Siiski soovitas STECF täiendavalt tööd teha, et oleks võimalik kinnitada, et kõnealune eeldus on tõene; samuti tuleks käitlemistavade puhul arvesse võtta valitsevaid keskkonnatingimusi. Üksikasjalikumast teabest oleks kasu ka atlandi merilesta tagasiheitega seotud erandi puhul saavutatud tagasiheite ellujäämuse esinduslikkuse ja kvaliteedi hindamisel. 
            
            
               Ühises soovituses nimetati ka vajadust teha erandeid teatavale püügitegevusele, võttes arvesse õigusakte, mis on seotud inim- või loomatoiduks kõlbmatute kalandustoodetega, st määrust (EÜ) nr 853/2004
                  9
                ja määrust (EÜ) nr 1881/2006
                  10
               . Tundub siiski, et selline erand ei kuulu seoses ühise soovitusega ühise kalanduspoliitika kontekstis määruse (EL) nr 1380/2013 artikli 15 lõike 5 kohaselt tagasiheitekavade kohaldamisalasse. Seepärast ei lisatud seda erandit käesolevasse määrusesse.
            
            
               Tursa kaitseks kavandatud alammõõdu kohta järeldas STECF, et alammõõdu vähendamiseks võib olla mõistlikke bioloogilisi põhjendusi, et vähendada tagasiheite praegust taset. Lossimiskohustuse raames tursa kaitseks 35 cm alammõõdu kehtestamine vähendaks sellise saagi osakaalu, mida ei tohi müüa inimtoiduks. Esmakordse kudemisega seoses ei esitatud vastuväiteid, mis oleksid toetanud 38 cm alammõõtu Läänemeres.
            
            
               STECFi hinnangu ja komisjoni talituste sisehindamiste põhjal leiab komisjon pärast ühise soovituse teatavate punktide selgitamist, et mõlemad esitatud ühised soovitused on kooskõlas määruse (EL) nr 1380/2013 artikli 15 lõikega 6, nagu on osutatud eespool. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud meetmete kokkuvõte
            
            
               Peamine õiguslik meede on võtta vastu meetmed, mis lihtsustaksid lossimiskohustuse rakendamist.
            
            
               Käesolevas määruses täpsustatakse liigid ja püügitegevus, mille suhtes rakendatakse erimeetmeid, ning kõrgel ellujäämusel põhinevad erandid ja kehtestatakse tursavarude kaitseks alammõõt. 
            
            
               Õiguslik alus
            
            
               Euroopa Parlamendi ja nõukogu määruse (EL) 2016/1139 artikkel 7.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
               Proportsionaalsuse põhimõte
            
            
               Ettepanek on tehtud määruse (EL) 2016/1139 artikli 7 lõikega 1 komisjonile delegeeritud volituste piires ega lähe kaugemale sellest, mis on vajalik nimetatud sätte eesmärgi saavutamiseks.
            
            
               Vahendi valik
            
            
               Kavandatud vahend: komisjoni delegeeritud määrus.
            
            
               Muud meetmed ei oleks asjakohased järgmisel põhjusel: komisjonile on antud õigus võtta tagasiheitekava vastu delegeeritud õigusaktiga. Otsese majandamishuviga liikmesriigid esitasid ühise soovituse. Ühises soovituses esitatud ja käesolevasse ettepanekusse lisatud meetmed põhinevad parimatel kättesaadavatel teaduslikel nõuannetel ning vastavad kõigile asjakohastele nõuetele, mis on sätestatud määruse (EL) nr 1380/2013 artikli 18 lõikes 5.
            
            
               KOMISJONI DELEGEERITUD MÄÄRUS (EL) …/…,
            
            
               18.12.2017,
            
            
               millega määratakse kindlaks lossimiskohustuse rakendamise üksikasjad seoses tursa ja atlandi merilesta püügiga Läänemerel
            
         
         
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu määrust (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007,
                  11
                eriti selle artiklit 7,
            
            
               ning arvestades järgmist:
            
            
               (1)Euroopa Parlamendi ja nõukogu määruse (EL) nr 1380/2013
                  12
                eesmärk on kaotada kogu liidus toimuva kalapüügi puhul järk-järgult saagi tagasiheide, kehtestades lossimiskohustuse sellistest liikidest koosnevale saagile, mille suhtes kehtivad püügi piirnormid. 
            
            
               (2)Määruse (EL) nr 1380/2013 artikli 15 lõike 1 punkti a kohaselt kohaldatakse lossimiskohustust räime- ja kilupüügi ning suuremahulise püügi suhtes hiljemalt 1. jaanuarist 2015.
            
            
               (3)Määruse (EL) nr 1380/2013 artikli 15 lõike 1 punkti b kohaselt kohaldatakse lossimiskohustust nende Läänemerel püütavate liikide puhul, mis ei ole hõlmatud kõnealuse määruse artikli 15 lõike 1 punktiga a, püüki määratlevate liikide suhtes hiljemalt 1. jaanuarist 2015 ja kõigi muude liikide suhtes, millele kohaldatakse püügi piirnorme, hiljemalt 1. jaanuarist 2017.  Turska loetakse teatavat püüki määratlevaks liigiks Läänemeres. Atlandi merilesta püütakse peamiselt kaaspüügina teataval tursapüügil. Määruse (EL) nr 1380/2013 artikli 15 lõike 1 punkti b kohaselt kohaldatakse tursa suhtes lossimiskohustust alates 1. jaanuarist 2015 ja atlandi merilesta suhtes alates 1. jaanuarist 2017.
            
            
               (4)Määruse (EL) nr 1380/2013 artikli 15 lõikes 6 on sätestatud, et kui asjaomase kalapüügi suhtes ei ole vastu võetud mitmeaastast kava, on komisjonil õigus võtta vastu tagasiheitekava, milles on esitatud üksikasjad lossimiskohustuse ajutise rakendamise kohta.
            
            
               (5)Komisjoni määruses (EL) nr 1396/2014
                  13
                on kehtestatud tagasiheitekava lõhe, räime, kilu ja tursa püügi kohta Läänemerel. Kõnealune tagasiheitekava hõlmab muu hulgas määruse (EL) nr 1380/2013 artikli 15 lõike 4 punkti b kohast erandit lossimiskohustusest tursa ja lõhe puhul, kuna nende liikide kõrge ellujäämismäär on teaduslikult tõestatud. Määrus (EL) nr 1396/2014 kaotab kehtivuse 31. detsembril 2017. 
            
            
               (6)Määrusega (EL) 2016/1139 on kehtestatud Läänemere tursa-, räime- ja kiluvarude majandamise ning nende varude püügi mitmeaastane kava. Mitmeaastane kava sisaldab ka atlandi merilesta varu suhtes kohaldatavaid sätteid. Määruse (EL) 2016/1139 artikli 7 lõikega 1 on komisjonile antud õigus võtta delegeeritud õigusaktidega vastu lossimiskohustusega seotud sätteid, mis põhinevad ühistel soovitustel, mille on välja töötanud liikmesriigid koos asjakohaste nõuandekomisjonidega.
            
            
               (7)Taanil, Saksamaal, Eestil, Lätil, Leedul, Poolal, Soomel ja Rootsil on otsene huvi kalavarude majandamiseks Läänemerel. Need liikmesriigid esitasid pärast konsulteerimist Läänemere nõuandekomisjoniga ja asjaomastelt teadusasutustelt teaduslike andmete saamist 31. mail 2017 komisjonile ühise soovituse
                  14
               . 
            
            
               (8)Ühise soovitusega tehakse ettepanek määrusega (EL) nr 1396/2014 ettenähtud püünisvõrkude, lõkspüüniste ja mõrdade, rüsa ja seisevnoodaga püütud tursa ja atlandi merilesta puhul jätkata lossimiskohustuse erandi ja tursavarude kaitseks kehtestatud alammõõdu kohaldamist pärast 31. detsembrit 2017. 
            
            
               (9)Ühine soovitus põhineb Läänemere piirkondliku kalandusfoorumi (BALTFISH) esitatud teaduslikel tõenditel kõrge ellujäämismäära kohta, mille on läbi vaadanud kalanduse teadus-, tehnika- ja majanduskomitee (STECF).
            
            
               (10) STECF märkis, et üksikasjalikumast teabest atlandi merilesta kohta oleks kasu ka tagasiheite ellujäämuse esinduslikkuse ja kvaliteedi hindamisel. STECF jõudis aga järeldusele, et kuna sellised püügivahendid sulgevad kala seisva võrgustruktuuri sisse, vastupidiselt püügile nakkevõrgu või õngega, siis võib tõenäoliselt eeldada, et selliste püügivahendite kasutamisel on suremus väike.
            
            
               (11)Ühises soovituses käsitletud meetmed on kooskõlas määruse (EL) nr 1380/2013 artikli 15 lõikega 6 ja seepärast tuleks need määruse (EL) nr 1380/2013 artikli 18 lõike 3 kohaselt lisada käesolevasse määrusesse. 
            
            
               (12)Määruse (EL) nr 1380/2013 artikli 15 lõike 10 ja määruse (EL) 2016/1139 artikli 7 punkti d kohaselt võib noorte mereorganismide kaitse tagamiseks kehtestada alammõõdud. Võttes arvesse, et STECF on järeldanud, et võib olla mõistlikke bioloogilisi põhjendusi kehtestada alammõõduks 35 cm, tuleks tursa puhul jätkuvalt kohaldada määrusega (EL) nr 1396/2014 kehtestatud alammõõtu 35 cm.
            
            
               (13)Määrusega (EL) 2016/1139 ei ole kehtestatud lossimiskohustusest tehtava, ellujäämismääral põhineva erandi kohaldamise ajapiirangut. Sellest hoolimata on asjakohane tagada, et sellise erandi mõju vaadatakse parimate kättesaadavate teaduslike nõuannete põhjal regulaarselt läbi. Uute tõendite puhul tuleks erandit vastavalt muuta.
            
            
               (14)Määruse (EL) 2016/1139 artikli 16 lõike 2 kohaselt antakse komisjonile alates 20. juulist 2016 viieks aastaks õigus võtta vastu lossimiskohustust käsitlevaid delegeeritud õigusakte. Seetõttu on asjakohane lossimiskohustusest tehtava, ellujäämismääral põhineva erandi mõju läbi vaadata käesoleva määruse kolmandal kohaldamisaastal.
            
            
               (15)Kuna määrus (EL) nr 1396/2014 kaotab kehtivuse 31. detsembril 2017, tuleks käesolevat määrust kohaldada alates 1. jaanuarist 2018,
            
            
               ON VASTU VÕTNUD KÄESOLEVA MÄÄRUSE:
            
         
         
            
               Artikkel 1
                  Reguleerimisese ja kohaldamisala
            
            
            
               Käesolevas määruses määratakse kindlaks lossimiskohustuse rakendamise üksikasjad räime, kilu ja tursa püügi raames Läänemerel püütud tursa ja atlandi merilesta puhul.
            
            
               Artikkel 2
                  Mõisted
            
            
               Käesolevas määruses kasutatakse järgmisi mõisteid.
            
            
               1) „Läänemeri“ – ICESi IIIb, IIIc ja IIId rajoon, nagu on määratletud Euroopa Parlamendi ja nõukogu määruse (EÜ) nr 218/2009
                  15
                III lisas.   
            
            
               Artikkel 3
                  Ellujäämismääral põhinev erand 
            
            
               1.Erandina määruse (EL) nr 1380/2013 artikli 15 lõikest 1 ei kohaldata lossimiskohustust tursa ja atlandi merilesta suhtes, mis on püütud püünisvõrkude, lõkspüüniste ja mõrdade, rüsa ja seisevnoodaga räime, kilu ja tursa püügil. 
            
            
               2. Kui nimetatud liigid on lõikes 1 osutatud juhtudel püütud ilma vastava kvoodita või nende isendid on kalavarude kaitseks kehtestatud alammõõdust väiksemad, siis lastakse need merre tagasi.
            
            
               Artikkel 4
                  Kalavarude kaitseks kehtestatud alammõõt
            
            
               Läänemerel püütud tursa alammõõt on 35 cm.
            
            
               Artikkel 5
                  Lõppsätted
            
            
               1. Otsese majandamishuviga liikmesriigid esitavad 1. märtsiks 2019 komisjonile teabe, mis võimaldab hinnata püünisvõrkude, lõkspüüniste ja mõrdade, rüsa ja seisevnoodaga püütud atlandi merilesta tagasiheite ellujäämuse esinduslikkust ja kvaliteeti. 
            
            
               2. Kalanduse teadus-, tehnika- ja majanduskomitee (STECF) annab lõikes 1 osutatud teabele hinnangu hiljemalt 1. augustiks 2019.
            
            
               Artikkel 6
                  Ellujäämismääral põhineva erandi läbivaatamine
            
            
               Komisjon hindab STECFi nõuande põhjal ellujäämismääral põhineva erandi mõju asjaomastele kalavarudele ja nende varude püügile käesoleva määruse kolmandal kohaldamisaastal.
            
            
               Artikkel 7
                  Jõustumine
            
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Seda kohaldatakse alates 1. jaanuarist 2018.
            
         
         
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.12.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 354, 28.1.2013, lk 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        ELT L 139, 30.4.2004, lk 55. 
               
               
                  
                     (10)
                  
                        ELT L 364, 20.12.2006, lk 5.
               
               
                  
                     (11)
                  
                        ELT L 191, 15.7.2016, lk 1.
               
               
                  
                     (12)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määrusi (EÜ) nr 1954/2003 ja (EÜ) nr 1224/2009 ning millega tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
               
               
                  
                     (13)
                  
                        Komisjoni 20. oktoobri 2014. aasta delegeeritud määrus (EL) nr 1396/2014, millega kehtestatakse tagasiheitekava seoses kalapüügiga Läänemerel (ELT L 370, 30.12.2014, lk 40).
               
               
                  
                     (14)
                  
                        „BALTFISHi kõrgetasemelise töörühma ühine soovitus tagasiheitekava eelnõu kohta seoses kalapüügiga Läänemerel“, edastatud 31. mail 2017.
               
               
                  
                     (15)
                  
                        Euroopa Parlamendi ja nõukogu 11. märtsi 2009. aasta määrus (EÜ) nr 218/2009 Atlandi ookeani kirdeosas kalastavate liikmesriikide nominaalsaagi statistiliste andmete esitamise kohta (ELT L 87, 31.3.2009, lk 70).